Strætó með opnar dyr í gegnum Hvalfjarðargöng Hurðabúnaður stóð á sér í ferð strætisvagns Strætó bs sem var á leið frá Akranesi til Reykjavíkur á miðvikudag í liðinni viku . Vagninum var því ekið með galopnar dyr frá Akranesi í gegnum Hvalfjarðargöngin og inn á Kjalarnes . Samkvæmt lýsingu Theódóru Theódórsdóttur sem var farþegi í vagninum tókst bílstjóranum ekki að loka afturhurð vagnsins eftir að kona með barnavagn kom inn í hann við biðskýli á Garðabraut á Akranesi . Þrátt fyrir ítrekaðar tilraunir tókst bílstjóranum ekki að loka hurðinni og ók hann með vagninn í gegnum göngin . „ Síðan komu upp viðvörunarljós í vagninum og þurfti bílstjórinn að drepa á honum . Vagninn fór svo á gönguhraða upp úr göngunum hinum megin , en þegar komið var að biðskýlinu á Kjalarnesinu tókst vagnstjóranum að loka hurðinni , “ segir Theódóra , en í þessari ferð fengu farþegarnir að kynnast menguninni í göngunum . „ Dóttir mín er með astma og var að drepast alla leiðina . Auk þess hafði hún miklar áhyggjur af ungbarni sem var með í för , ” sagði Sonja Pétursdóttir íbúi á Akranesi , sem hafði samband við Skessuhorn . Hjá Strætó bs varð Hörður Gíslason aðstoðarframkvæmdastjóri fyrir svörum . Hörður grennslaðist fyrir hjá bílstjórum um þetta tilvik , en enginn þeirra kannaðist við það enda hefði enginn bíll komið inn á verkstæði vegna bilunar í hurðarbúnaði . Hörður sagði sérkennilegt að bílstjóra ræki ekki minni til þess ef atvikið hefði átt sér stað síðastliðinn miðvikudag . Hans hafi verið að meta aðstæður og kalla þá til annan bíl . Hinsvegar væri vitað til þess að afturhleri hafi opnast og verið opinn í smátíma í ferð á föstudag eða sunnudag . Þrátt fyrir að margir íbúar á Akranesi nýti sér strætisvagnaferðirnar og fagni þessum ódýra ferðamáta , ber á kvörtunum frá fólki sem hefur út á þjónustu strætó að setja . Það segir talsvert um bilanatíðni í vögnum og að ferðir falli niður af þeim sökum . Sonja Pétursdóttir segir að dóttir sín hafi notað strætó daglega um langt skeið . „ Frá því í haust hafa komið upp 7 - 8 tilfelli þar sem ég hef þurft að skutla henni bæði í skóla og vinnu þegar ferðir hafa fallið niður vegna þess að vagninn er bilaður , ” segir Sonja . Hörður Gíslason aðstoðarframkvæmdastjóri Strætó bs segir lítið um að kvartanir berist vegna þjónustunnar á Akranesi , almennt sé mikil ánægja með hana . Aðspurður sagði Hörður að alls ekki væri litið á Akranes sem útnára í leiðakerfinu , þrátt fyrir að ennþá væri um tilraunaverkefni að ræða sem fært yrði út með haustinu þegar Borgarnes bættist við . Hann segir þjónustuna á Akranesleiðinni hafa vaxið hratt og farið frá því að vera einn lítill bíll upp í það að vera á þriðja bíl . „ Þrátt fyrir að þetta sé tilraunaleið keyptum við nýjan bíl og við erum með tvo ágæta bíla á leiðinni . Varabílar geta verið misjafnir og það getur alltaf komið fyrir að bílar bili . Þá er erfiðara að bjarga málum þegar þeir eru langt út frá miðjunni . Bílstjórarnir reyna þá stundum að bjarga málum frekar en að láta farþega verða fyrir töfum . “ Hörður segir að fyrir dyrum standi útboð á nýjum bílum til Strætó bs og stefnt sé að því að vera með nýja eða nýlega bíla á öllum leiðum þegar líður á næsta ár .